Diari Oficial de la Generalitat Valenciana


Sumari del DOGV 2851, del 18-10-1996 (1996/839596)

RESOLUCIÓ de 14 de novembre de 1995, de la Conselleria d'Agricultura i Medi Ambient, per la qual fa pública la declaració d'impacte ambiental referida a l'expedient 266/94-AIA, sobre projecte d'ampliació de la granja porcina en la partida Benifou, del terme municipal d'Albocàsser (Castelló).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2851

Data del DOGV
:   18-10-1996

Secció del DOGV
:   ALTRES DISPOSICIONS

Número del document
:   1996/839596


Data del document
:   14-11-1995

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIó de 14 de novembre de 1995, de la Conselleria d'Agricultura i Medi Ambient, per la qual fa pública la declaració d'impacte ambiental referida a l'expedient 266/94-AIA, sobre projecte d'ampliació de la granja porcina en la partida Benifou, del terme municipal d'Albocàsser (Castelló).   
Vist l'expedient 266/94-AIA, sobre un projecte d'ampliació de granja de porcs a la partida Benifou, del terme municipal d'Albocàsser (Castelló), el promotor del qual és el Sr. José Tena Albalat.  
Vist que la documentació, formada per l'expedient municipal, el projecte d'activitat i l'estudi d'impacte ambiental, va ser tramesa a través de la Comissió Provincial de Qualificació d'Activitats de Castelló. En l'expedient municipal s'han seguit les següents actuacions:  
- El president de la Comissió Territorial d'Urbanisme de Castelló resol, amb data de 9 de juny de 1993, concedir autorització prèvia al Sr. José Tena Albalat per a l'ampliació de la nau destinada a granja de porcs.  
- Tècnic municipal: «..l'emplaçament de l'activitat està d'acord amb el planejament municipal vigent. Les mesures correctores descrites en el projecte es consideren suficients».  
- Informe de Sanitat: «..es considera el projecte ajustat quant a les mesures correctores aplicades; no obstant això, la distància de 400 metres al nucli urbà no s'ajusta al Reglament d'Activitats Molestes, Insalubres, Nocives i Perilloses, de 30 de novembre de 1961».  
- S'ha procedit al tràmit d'informació pública mitjançant un edicte en l'Ajuntament d'Albocàsser. Durant el període d'informació pública no s'han presentat al·legacions, segons la diligència efectuada pel secretari de l'Ajuntament.  
Vist que l'objecte del projecte és l'ampliació d'una granja de porcs d'engreixament amb 570 caps més, de manera que l'activitat quede amb una capacitat total de 1.300 porcs d'engreixament.  
La finca on s'ubica aquesta granja de porcs que cal ampliar té una capacitat de 5 x 5 x 17 metres. L'activitat compta amb tres naus i l'ampliació de l'activitat es realitzarà prolongant la superfície de cada nau; així, la nau núm. 1 s'ampliarà en 118,8 metres quadrats, la nau núm. 2 en 119 metres quadrats i la nau núm. 3 en 180 metres quadrats.  
Els garrins es reben a l'explotació amb 8 setmanes d'edat, s'engreixen durant un període de 4,5 mesos fins que assoleixen un pes mitjà de 95 kg. Es produiran dos encebaments a l'any, amb un període de 45 dies entre tots dos de buit sanitari.  
Vist que l'estudi indica que, per evitar la producció de males olors, a la granja es netejaran diàriament les cel·les d'excrements i residus de forma que cauen a través de les reixetes a les rases de purí sobre fons d'aigua neta. Aquestes es comuniquen de forma estanca a la fossa de purins annexa que està impermeabilitzada i coberta.  
Els cadàvers dels animals que es produeixen es porten immediatament al centre municipal de recollida de cadàvers d'animals, d'on es retiren diàriament per una empresa autoritzada.  
A les entrades de les naus es disposaran bassetes amb solució desinfectant i gual sanitari a l'entrada del recinte que impedesquen la propagació de malalties per trànsit de gent i/o vehicles.  
Tota l'explotació serà voltarà amb malla galvanitzada de 2 metres d'alçària.  
Vist que, una vegada revisada la documentació presentada, s'hi va sol·licitar que l'ampliara per a un total de 1.300 porcs d'engreixament en els següents punts:  
«Cal buscar un tractament que s'aplicarà sobre els residus ramaders amb la finalitat d'obtenir un producte adequat per a la utilització com a adob orgànic, per al conjunt de l'activitat.  
A causa de la proximitat de la granja al nucli de població, tant l'acumulació de residus com el tractament elegit pot ocasionar molèsties i efectes secundaris, per la qual cosa es concretaran les mesures que cal adoptar o la possibilitat de tractar els residus en parcel·les més allunyades.  
Justificar la demanda existent de purins per a ús agrícola. S'hi indicarà la localització, característiques de cultiu, sòls, dosis que cal aplicar i necessitats dels cultius.  
Mesures preventives i/o correctores específiques per evitar o minimitzar els efectes negatius que poden originar-se per la proximitat de granges semblants.  
També se li comunicava que, ja que s'havia presentat com a document únic el projecte-estudi d'impacte, el reglament aprovat pel Decret 162/1990, de 15 d'octubre, per a l'execució de la Llei 2/1989, de 3 de març, d'Impacte Ambiental, l'estudi d'impacte ambiental és un document independent al projecte d'activitat i ha de contenir tots els punts exigits en l'esmentada legislació.  
Vist que, a causa de la proximitat de l'activitat a instal·lacions ramaderes de porcs, es va efectuar consulta a la Direcció Territorial d'Agricultura a Castelló, amb la finalitat que ens enviaren un informe sobre la legislació existent pel que fa a distàncies entre granges; com també els efectes que puguen derivar-se de la proximitat i les mesures protectores i/o correctores necessàries per a minimitzar aquests efectes.  
Vist que, en contestació a aquesta consulta, la Secció de Producció i Sanitat Animal de la Direcció Territorial d'Agricultura i Pesca a Castelló informa textualment que:  
«Legislació existent: RD de 20 de febrer de 1979, lluita contra la pesta porcina i altres malalties del bestiar porcí.  
Ordre de 5 de juliol de 1985, de la Conselleria d'Agricultura i Pesca, per la qual s'estableixen normes sobre ordenació sanitària en el sector porcí.  
En relació a l'estudi d'impacte ambiental i, concretament, sobre els possibles efectes i mesures protectores i/o correctores necessàries per a minimitzar aquests efectes, aquest servei veterinari considera que són altres instàncies les que han de pronunciar-s'hi.  
Vist que en l'ampliació presentada s'indica que la producció de purins per al conjunt de l'activitat és de 798 metres cúbics. Aquest purí serà tractat a les pròpies fosses impermeables i cobertes de la granja que l'alberga, mitjançant un producte biològic autoritzat, innocu per al medi ambient i anticorrosiu, composat per una selecció específica de bacteris, llevats, fongs i enzims sobre suport mineral amb agents perfumants.   
Aquesta selecció específica, continua explicant l'estudi, produeix sobre el purí els següents efectes:  
- Digestió de les fibres de cel·lulosa, proteïnes, cossos grassos i matèria orgànica en general.  
- Disminució de la producció d'olors en degradar els compostos volàtils responsables d'aquests.  
- Liquació del purí, que facilita l'operació de bombament, l'aplicació al terreny i la neteja de les instal·lacions.  
- Rebaixar la demanda biològica d'oxigen.  
- Tamponar en part l'augment de pH dels purins.  
- Disminució de la presència d'agents patògens.  
- Millora de qualitat del purí com a adob en equilibrar-ne el contingut en N, P i K.  
El producte s'aplicarà sobre les fosses de purí a les dosis de 200 cm cúbics cada 100 porcs la primera setmana, i 40 cm cúbics cada setmana següent fins acabar l'enceball.  
Vist que els purins s'utilitzaran com a adob orgànic en els cultius d'ametlers i oliveres de secà, la seua aplicació es farà sobre una superfície de 53 ha d'ametlers al mes de març. La dosi que cal aplicar és de 0,75 litres per metre quadrat cultivat i any.  
La superfície agrícola sobre la qual s'utilitzarà el purí és d'origen quaternari i d'acumulació. Es localitzen aquests camps en el plànol cartogràfic escala 1:50.000 que acompanya la documentació presentada.  
Vist que, en relació a les activitats semblants existents, indica l'estudi, aquestes granges també segueixen el mateix procediment de desodorització i depuració de purins proposat. Per la qual cosa es conclou que, a causa de la depuració de purins seguida en les altres explotacions de la zona, la petita capacitat d'aquestes i l'ús de purí com a adob orgànic, no són de preveure efectes negatius per la proximitat de granges semblants.  
Atés que la utilització de purins s'ha de limitar en aquelles àrees on el sòl presente problemes de vulnerabilitat alta per fissuració i/o carstificació, l'àrea elegida per a l'aprofitament de purins presenta, en part de la superfície, problemes de permeabilitat i, per tant, no es procedirà a regar amb purí aquests camps.  
Atés que l'activitat es troba pròxima al nucli de població, s'extremaran les mesures higienicosanitàries amb l'objectiu de no ocasionar problemes de proliferació d'insectes i males olors. S'hi instal·laran les mesures protectores i/o correctores que aïllen l'activitat (tancament per mitjà d'arbres o un altre material), sobretot a la zona que recau al poble d'Albocàsser .  
Atés que, per evitar problemes de contaminació d'aqüífers, els residus ramaders s'aprofitaran de forma sòlida. És a dir, després del tractament proposat, els purins patiran una separació de sòlids i líquids. Els sòlids s'hauran de sotmetre a un procés de fermentació. Els líquids resultants, una vegada sotmesos a aireig, s'utilitzaran a zones que no presenten problemes de permeabilitat.  
Les dosis d'adobament s'ajustaran a les necessitats dels cultius i, per tant, caldrà fer anàlisis anuals amb l'objectiu de determinar-ne les necessitats.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del reglament que la desenvolupa.  
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en d'altres disposicions que hi són aplicables.  
Atés que l'article 5é de la Llei 2/1989 estableix que correspon a l'òrgan mediambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental.  
Primer  
Estimar acceptable, únicament a l'efecte ambiental, el projecte d'ampliació de granja de porcs a la partida Benifou, del terme municipal d'Albocàsser (Castelló), el promotor del qual és el Sr. José Tena Albalat, atés el que es disposa en l'estudi d'impacte ambiental i ampliacions, i sempre que es complisquen les següents condicions:  
A) Mesures correctores  
1. A causa de la proximitat de la instal·lació al nucli urbà s'extremaran les mesures higienicosanitàries tant en el desenvolupament del procés d'engreixament com en el tractament de residus. En l'extrem que recau en direcció al poble es crearan mesures d'aïllament de l'activitat per mitjà d'una pantalla arbòria o d'obra amb la finalitat de minimitzar l'efecte negatiu sobre la població.  
2. A les zones elegides per a l'aprofitament del purí presenten problemes de permeabilitat alta i, per tant, no s'utilitzarà aquest producte de forma líquida. En aquest terreny s'emprarà com a adob orgànic la fracció sòlida una vegada sotmesa a un procés de compostatge, procedent de la separació sòlids-líquids dels residus ramaders una vegada realitzat el tractament elegit. Els líquids resultants no s'han d'utilitzar en aquestes zones.  
B) Programa de Vigilància Ambiental  
1. Seguiment per mitjà d'analítica de l'efectivitat del sistema de tractament triat. El resultat d'aquestes anàlisis es presentaran en aquesta direcció general una vegada finalitzat el primer cicle d'engreixament després del rebut de la notificació d'aquesta declaració d'impacte ambiental.  
2. L'adobament orgànic amb la fracció sòlida s'ajustarà a les necessitats del cultiu.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no es pot interposar cap recurs; la qual cosa no és inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 14 de novembre de 1995.- La directora general de Qualitat Ambiental: Gloria Arnandis Boix